২৪৯ জন যাত্রীকে নিয়ে ফ্রাঙ্কফুর্ট থেকে দিল্লির উদ্দেশে রওনা দিয়েছিল এয়ার ইন্ডিয়ার ড্রিম লাইনার বিমানটি। কিন্তু মাঝ আকাশে বাধল বিপত্তি। পাইলট দেখলেন চিড় ধরেছে উইন্ডশিল্ডে। বিমানটি তখন উড়ছিল তেহরানের উপর দিয়ে। বিপদ এড়াতে সঙ্গে সঙ্গে তেহরানেই বিমান নামালেন পাইলট। এয়ার ইন্ডিয়ার এক মুখপাত্র জানিয়েছেন, এআই ড্রিমলাইনার ১২০ বিমানটির বাঁ দিকের ককপিটের উইন্ডশিল্ডে চিড় ধরে যায়। ফলে তেহরানেই বিমানটির জরুরি অবতরণ করা হয়। তাঁর কথায়, ‘‘যাত্রীদের সবাইকে হোটেলে পাঠিয়ে দেওয়া হয়েছে। ড্রিম লাইনারটি সারানোর জন্য যন্ত্রপাতি সমেত একটি জাম্বো জেট তেহরানে পাঠানো হয়েছে। ভারতীয় সময় দুপুর ২টো নাগাদ মুম্বই থেকে ওই জেটটি রওনা দিয়েছে।’’ বোয়িং ৭৪৭-এ চাপিয়ে ওই যাত্রীদের দিল্লিতে ফিরিয়ে আনা হবে বলেও জানিয়েছেন তিনি। এয়ার ইন্ডিয়া জানিয়েছে, বুধবার সকাল সাড়ে আটটা নাগাদ ফ্রাঙ্কফুর্ট থেকে দিল্লি পৌঁছনোর কথা ছিল ড্রিম লাইনারটির। প্রয়োজনীয় মেরামতি সেরে সেটি আবার দিল্লি ফিরিয়ে আনা হবে। এয়ার ইন্ডিয়ার এক আধিকারিক জানিয়েছেন, উইন্ডশিল্ডের কাচ গরম হয়ে গিয়ে বা কোনও কারণে আঘাত লাগার ফলে এই ঘটনা ঘটেছে। জলীয় বাষ্প জমেও অনেক সময় উইন্ডশিল্ডে চিড় ধরে যায় বলে জানিয়েছেন তিনি।